बिजनेस स्टैंडर्ड - डिज्नी-हॉटस्टार ने मूवी प्रीमियर व्यवसाय में दस्तक दी
Thursday, July 16, 2020 06:51 AM English | हिंदी
डिज्नी-हॉटस्टार ने मूवी प्रीमियर व्यवसाय में दस्तक दी
अर्णव दत्ता / नई दिल्ली June 30, 2020
नई बॉलीवुड फिल्मों के लिए कमजोर पड़ चुकी मांग को फिर से बढ़ाने के लिए ओवर-द-टॉप (ओटीटी) मल्टी-स्क्रीन प्लेटफॉर्म डिज्नी-हॉटस्टार ने मूवी प्रीमियर खंड में प्रवेश किया है। इस सेगमेंट पर करीब एक दशक से थिएटर स्क्रीन का दबदबा रहा है। ओटीटी प्लेटफॉर्म ने साल की कई बॉलीवुड रिलीज की तैयारी की है जो कुछ समय से सिनेमाघरों में रिलीज का इंतजार कर रही थीं।
हॉटस्टार ने अक्षय कुमार अभिनीत लक्ष्मी बम से लेकर अजय देवगन की भुज: द प्राइड ऑफ इंडिया जैसी कम से कम सात नई फिल्मों को इस साल अपने प्लेटफॉर्म पर रिलीज करने की घोषणा की है। 24 जुलाई से हॉटस्टार इन फिल्मों की रिलीज शुरू करेगी और स्व. सुशांत सिंह राजपूत और सैफ अली खान के अभिनय वाली दिल बेचारा से इसकी शुरुआत होगी।
वाल्ट डिज्नी कंपनी (एपीएसी) और स्टार ऐंड डिज्नी इंडिया के अध्यक्ष उदय शंकर के अनुसार, यह प्लेटफॉर्म और फिल्म निर्माताओं और कलाकारों दोनों के लिए अच्छी खबर है, क्योंकि उन्हें मौजूदा कोविड-19 महामारी की वजह से सिनेमाघरों के बंद रहने से लगातार नुकसान का सामना करना पड़ रहा था।
जियो (35.5 प्रतिशत बाजार भागीदारी) के बाद देश में दूसरी सबसे बड़ी ओटीटी कंपनी हॉटस्टार वैश्विक कंपनियों नेटफ्लिक्स (9.2 प्रतिशत) और एमेजॉन प्राइम (14.8 प्रतिशत) की तुलना में ज्यादा दर्शकों को लगातार आकर्षित कर रही है। यह पहल ऐसे समय में सामने आई है जब 20,000 करोड़ रुपये सालाना का भारतीय फिल्मोद्योग मल्टीप्लेक्सों और सिंगल स्क्रीन थिएटरों में बंदी की समस्या से जूझ रहा है और अब नई कोशिश आजमाने और ओटीटी प्लेटफॉर्म का इस्तेमाल करने के अलावा दूसरा और कोई विकल्प नहीं रह गया है। अजय देवगन के अनुसार, भविष्य में दोनों प्लेटफॉर्म - थिएटर और ओटीटी शानदार प्रगति दर्ज करेंगे। कोरोनावायरस ने हमारी संपूर्ण आरामदायक दुनिया को प्रभावित किया है। ऐसे समय में लोगों का मनोरंजन करने के लिहाज से नए माध्यम ओटीटी को अच्छी सफलता मिल रही है। मेरा मानना है कि लोग फिर से नई फिल्में देखना शुरू करेंगे।
Keyword: OTT, Disney-Hotstar, Multi Screen, APAC, डिज्नी-हॉटस्टार, मूवी प्रीमियर, बॉलीवुड फिल्म, ओटीटी, मल्टी-स्क्रीन,